b'\n_START_ARTICLE_\nNikodemas Martinonis\n_START_PARAGRAPH_\nNikodemas Martinonis (1887 m. bir\xc5\xbeelio 1 d. Panemunyje, Roki\xc5\xa1kio raj. \xe2\x80\x93 1957 m. liepos 19 d. Kaune) \xe2\x80\x93 vargonininkas, choro dirigentas, pedagogas, kompozitorius.\n_START_SECTION_\nBiografija\n_START_PARAGRAPH_\nMuzikos mok\xc4\x97 Panemunio ir Roki\xc5\xa1kio vargonininkai P. Rasimas ir M. Milaknis, o 1908\xe2\x80\x931910 m. \xe2\x80\x93 Juozas Naujalis Kaune. Nuo 1907 m. vargonininkavo \xc4\x8cedasuose, Joni\xc5\xa1kyje, Par\xc4\x97\xc4\x8d\xc4\x97je ir Nestani\xc5\xa1kyje. Vilniuje i\xc5\xa1laik\xc4\x99s keturi\xc5\xb3 gimnazijos klasi\xc5\xb3 egzaminus, 1912 m. i\xc5\xa1vyko \xc4\xaf Maskv\xc4\x85, kur dvejus metus mok\xc4\x97si muzikos mokykloje. Dienomis mok\xc4\x97si, o vakarais grojo fortepijonu ir fisharmonija rus\xc5\xb3 bei rumun\xc5\xb3 orkestruose ar kine._NEWLINE_1914 m. gr\xc4\xaf\xc5\xbeo \xc4\xaf Lietuv\xc4\x85 ir Panemunyje bei \xc4\x8cedasuose organizavo jaunimo chorus. V\xc4\x97l nuvyk\xc4\x99s \xc4\xaf Maskv\xc4\x85, Mokytoj\xc5\xb3 institute eksternu i\xc5\xa1laik\xc4\x97 egzaminus i\xc5\xa1 gimnazijos kurso ir 1915 m. \xc4\xafstojo \xc4\xaf konservatorij\xc4\x85, kur pas prof. A. Gedik\xc4\x99 studijavo vargonavim\xc4\x85, o muzikos teorijos mok\xc4\x97si muzikos technikume prie Maskvos konservatorijos._NEWLINE_Mokydamasis grojo lenk\xc5\xb3 operet\xc4\x97s orkestre, vadovavo Lietuvi\xc5\xb3 \xc5\xa1elpimo draugijos ir Lietuvi\xc5\xb3 prieglaudos mokykl\xc5\xb3 vaik\xc5\xb3 chorams, buvo rus\xc5\xb3 gimnazijos muzikos ir dainavimo mokytojas, vadovavo kitiems lietuvi\xc5\xb3 ir latvi\xc5\xb3 chorams, d\xc4\x97st\xc4\x97 muzikos teorijos disciplinas muzikos mokykloje ir konservatorijoje. 1922 m. suorganizavo didel\xc4\xaf Maskvos mokykl\xc5\xb3 moksleivi\xc5\xb3 chor\xc4\x85 ir sureng\xc4\x97 koncert\xc5\xb3. 1921\xe2\x80\x931925 m. buvo Vakar\xc5\xb3 tautini\xc5\xb3 ma\xc5\xbeum\xc5\xb3 universiteto instruktorius ir lietuvi\xc5\xb3 darbinink\xc5\xb3 choro vadovas, taip pat vadovavo ir latvi\xc5\xb3 chorui._NEWLINE_1925 m. gr\xc4\xaf\xc5\xbeo \xc4\xaf Lietuv\xc4\x85 ir aktyviai \xc4\xafsitrauk\xc4\x97 \xc4\xaf kult\xc5\xabrin\xc4\xaf ir muzikin\xc4\xaf gyvenim\xc4\x85. I\xc5\xa1 prad\xc5\xbei\xc5\xb3 buvo Dotnuvos \xc5\xbeem\xc4\x97s \xc5\xabkio akademijos instruktorius ir choro vadovas. 1925\xe2\x80\x931929 m. vadovavo Lietuvos universiteto student\xc5\xb3 chorui, kur\xc4\xaf laik\xc4\x85 buvo \xe2\x80\x9eDainos\xe2\x80\x9c draugijos choro vadovas, 1935\xe2\x80\x931940 m. vadovavo \xe2\x80\x9eKauno audini\xc5\xb3\xe2\x80\x9c chorui. Buvo \xc5\xa0auli\xc5\xb3 s\xc4\x85jungos chor\xc5\xb3 instruktorius ir nuo 1926 m. \xe2\x80\x93 \xc5\xa1ios s\xc4\x85jungos Centrinio mi\xc5\xa1riojo choro meno vadovas ir dirigentas._NEWLINE_Su choru, solistais ir simfoniniu orkestru pareng\xc4\x97 daug stambi\xc5\xb3 klasikini\xc5\xb3 k\xc5\xabrini\xc5\xb3: Volfgango Amad\xc4\x97jaus Mocarto \xe2\x80\x9eRequiem\xe2\x80\x9c, Georgo Frydricho Hendelio oratorij\xc4\x85 \xe2\x80\x9eMesijas\xe2\x80\x9c, Jozefo Haidno oratorij\xc4\x85 \xe2\x80\x9ePasaulio sutv\xc4\x97rimas\xe2\x80\x9c, D\xc5\xbeoakino Rosinio \xe2\x80\x9eStabat Mater\xe2\x80\x9c, \xc4\x8ceslovo Sasnausko \xe2\x80\x9eRequiem\xe2\x80\x9c ir kt. Choras daug koncertavo Lietuvoje, dainavo Til\xc5\xbe\xc4\x97je, Rygoje ir Taline, dalyvavo Lietuvos, Latvijos ir Estijos dain\xc5\xb3 \xc5\xa1vent\xc4\x97se._NEWLINE_1936\xe2\x80\x931940 m. buvo Lietuvos muzik\xc5\xb3 draugijos pirmininkas ir muzikinio gyvenimo organizatorius._NEWLINE_Nuo 1926 m. \xe2\x80\x93 Kauno muzikos mokyklos, nuo 1933 m. \xe2\x80\x93 Kauno konservatorijos vargon\xc5\xb3 ir choro dirigavimo klasi\xc5\xb3 ved\xc4\x97jas. 1944\xe2\x80\x931945 m. \xe2\x80\x93 Kauno konservatorijos direktoriaus pavaduotojas, 1946\xe2\x80\x931948 m. \xe2\x80\x93 Kauno muzikos mokyklos direktorius. 1945\xe2\x80\x931947 m. \xe2\x80\x93 Fortepijono \xe2\x80\x93 vargon\xc5\xb3 katedros ved\xc4\x97jas. Muzikos mokykloje ir konservatorijoje d\xc4\x97st\xc4\x97 vargon\xc5\xb3, dirigavimo ir muzikos teorijos disciplinas, buvo choro studijos vadovas, e. prof. pareigas, organizavo muzikos kursus ir juose d\xc4\x97st\xc4\x97._NEWLINE_Daug nusipeln\xc4\x97 rengiant Lietuvos chorved\xc5\xbei\xc5\xb3 ir vargoninink\xc5\xb3 kadrus, tobulinant chorvedybos metodik\xc4\x85, ugdant lietuvi\xc5\xb3 muzikin\xc4\x99 kult\xc5\xabr\xc4\x85. Kaune ir kituose miestuose organizavo dain\xc5\xb3 \xc5\xa1ventes ir buvo j\xc5\xb3 dirigentas. Jis \xe2\x80\x93 1930 m. visos Lietuvos dain\xc5\xb3 \xc5\xa1vent\xc4\x97s jungtinio choro dirigentas. 1938 m. Klaip\xc4\x97doje vykusiai dain\xc5\xb3 \xc5\xa1ventei pareng\xc4\x97 120 dalyvi\xc5\xb3 \xc5\xa0auli\xc5\xb3 s\xc4\x85jungos chor\xc4\x85. \xc5\xa0vent\xc4\x97s religin\xc4\x97s muzikos koncerte choras, solistai ir simfoninis orkestras atliko Liudviko van Bethoveno oratorij\xc4\x85 \xe2\x80\x9eKristus Alyv\xc5\xb3 kalne\xe2\x80\x9c; buvo dain\xc5\xb3 \xc5\xa1vent\xc4\x97s jungtinio choro dirigentas._NEWLINE_N. Martinonio iniciatyva 1945 m. vasario 2 d. Kaune surengta pirmoji pokario met\xc5\xb3 dain\xc5\xb3 \xc5\xa1vent\xc4\x97. Jis \xe2\x80\x93 ir pirmosios 1946 m. pokario met\xc5\xb3 respublikin\xc4\x97s dain\xc5\xb3 \xc5\xa1vent\xc4\x97s Vilniuje vyr. dirigentas. Harmonizavo per 100 lietuvi\xc5\xb3 liaudies dain\xc5\xb3, suk\xc5\xabr\xc4\x97 k\xc5\xabrini\xc5\xb3 chorams ir solistams._NEWLINE_Prie N. Martinonio k\xc5\xabrybos publikavimo nema\xc5\xbeai prisid\xc4\x97jo jo \xc5\xbemona E. Navickait\xc4\x97-Martinonien\xc4\x97. 1987 m. i\xc5\xa1leista jos parengta knyga \xe2\x80\x9eNikodemas Martinonis\xe2\x80\x9c. 1997 m. rugpj\xc5\xab\xc4\x8dio 16 d. Panemunyje atidengtas N. Martinonio paminklas (autorius D. Jasinevi\xc4\x8dius). Palaidotas Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'